Dan Podaru candidează la alegerile locale pentru funcția de Primar al Sectorului 1
- Antonia Hendrik
- 13 martie 2024, 10:44
Dan Podaru, consilier local, și-a anunțat candidatura pentru funcția de primar al Sectorului 1. Dan Podaru spune că își dorește să pună capăt "sistemului clientelar" promovat de actualul primar Clotilde Armand.
Dan Podaru candidează pentru funcția de Primar al Sectorului 1
Dan Podaru mai spune că locuitorii acestui sector trebuie să scape de incompetența actualului primar al Sectorului 1, Clotilde Armand. Ajunsă la putere cu sprijinul PNL, ea și-a găsit acum culcuș în brațele altor formațiuni politice, a mai spus consilierul.
"Având convingerea că trebuie să punem capăt sistemului clientelar promovat de actuala administrație, că avem nevoie de primari care să lase aroganța la o parte, să coboare de pe scaunele înalte, să asculte vocile oamenilor și să acționeze cu responsabilitate, îmi anunț candidatura pentru funcția de Primar al Sectorului 1.
La nivelul Sectorului 1, avem nevoie de un primar al cetățenilor, nu de unul al partidelor politice. Suntem martorii unei guvernări incompetente și oportuniste, pentru care trocul politic și servirea intereselor de grup în disprețul legii și al intereselor cetățenilor primează. Rezultatele dezastruoase ale acestei politici le vedem astăzi ilustrate "ca la carte" de incompetența actualului primar al Sectorului 1, Clotilde Armand. Ajunsă la putere cu sprijinul PNL, ea și-a găsit acum culcuș în brațele altor formațiuni politice pentru a putea candida din nou" spune Dan Podaru.
Movul pentru care a demisionat din PNL și din funcția de consilier local
Dan Podaru a mai arătat că demisia sa a venit după ce a constatat că politica promovată de liderii organizației de sector s-a rezumat doar la eschive politice.
"În urmă cu 4 ani, am aderat la proiectul pe care PNL îl propunea pentru Sectorul 1, devenind consilier local. Pe parcurs însă, politica promovată de liderii organizației de sector s-a rezumat doar la eschive politice, din dorința de a ieși basma curată din dezastrul produs de actualul primar Clotilde Armand. Din acest motiv, am demisionat din PNL și din funcția de consilier local (...).
În același timp, am fost unul dintre cei mai constanți critici ai ilegalităților primarului Clotilde Armand. Aceasta nu doar că ignoră deciziile Consiliului Local (nepunând în practică peste 200 de hotărâri ale acestui consiliu), ci guvernează în disprețul legii, după propriile reguli inventate, asa cum arată, între altele, Raportul auditului financiar pentru anul 2022 nr. 17140/22.02.2024 al Curții de Conturi, care identifică nereguli financiare în valoare de 701.600.111 lei în contabilitatea Primăriei Sector 1.
Dan Podaru, pregătit pentru funcția de primar
Dan Podaru mai spune că a pus bazele unei formațiuni politice locale care, în premieră pentru București, va propune candidați doar la nivelul Sectorului 1.
"Astăzi, sunt pregătit să le propun cetățenilor un proiect care se axează în totalitate pe îmbunătățirea serviciilor publice la nivelul Sectorului 1. Acesta va avea ca efect creșterea calității vieții locuitorilor din sector prin crearea de noi locuri de parcare, construirea de creșe, școli și centre educaționale, eliminarea mizeriei prin normalizarea serviciului de salubrizare, redeschiderea piețelor și atragerea de producători locali, îmbunătățirea serviciilor administrative pentru mediul antreprenorial prin eliberarea imediată a autorizațiilor de funcționare, atragerea de fonduri europene și din alte surse pentru rezolvarea termoizolării blocurilor din sector și achiziționarea direct de la producători a celor peste 1.000 de lifturi ce trebuie schimbate.
Pentru a realiza aceste obiective, am pus bazele unei formațiuni politice locale care, în premieră pentru București, va propune candidați doar la nivelul Sectorului 1. Mă prezint în fața cetățenilor împreună cu o echipă formată din specialiști și experți în problemele administrației publice, sănătății, urbanismului și mediului", mai scrie fostul liberal.
Dan Podaru, despre platforma acestui partid local
Dan Podaru face apel la bucureșteni să iasă la vot. Mai mult, în curând va prezenta pe larg platforma acestui partid local.
"În acest partid vom coopta doar reprezentanți ai comunității locale care cunosc în detaliu problemele sectorului și care au capacitatea de a oferi soluții fezabile. Candidații acestei formațiuni politice nu vor fi "oamenii buni la toate" ai actualelor partide falimentare, ci doar aceia care se vor dedica problemelor Sectorului 1.
Pentru a face această schimbare, mizez pe sprijinul tuturor cetățenilor care trebuie să iasă la vot și să aleagă ținând cont de nevoile lor, ale celor care vor un spațiu curat, civilizat, un spațiu în care copiii să se poată juca în siguranță, să meargă la școli decente, să se deplaseze în siguranță pe stradă, să aibă acces la resurse culturale și la facilități sportive.
În perioada imediat următoare, voi prezenta pe larg platforma acestui partid local și echipa aleasă pentru a servi doar interesele cetățenilor din Sectorul 1", a scris Dan Podaru pe social media.